Dôvodová správa

I.	Všeobecná časť

	Ministerstvo financií SR predkladá návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov ako svoj iniciatívny návrh. 

Predložený návrh novely zákona reaguje na zvyšovanie súm životného minima a minimálnej mzdy. V nadväznosti na tieto zmeny sa navrhuje s účinnosťou od 1. septembra 2005 aj zvýšenie daňového bonusu.

II.	Vyjadrenie dopadu na zamestnanosť a na tvorbu pracovných miest

Daňový bonus v zákone o dani z príjmov nahradil systém platný do 31. decembra 2003 v zákone č. 366/1999 Z. z. o daniach z príjmov v znení neskorších predpisov, a to uplatňovanie nezdaniteľnej časti základu dane na vyživované dieťa. Systém daňového bonusu presunul istú časť nepriamej podpory štátu od vyšších príjmových skupín k nízko príjmovým rodinám, pričom daňový bonus motivuje nájsť si prácu či už formou zamestnania alebo samozamestnania (napr. živnostníci, podnikatelia vykonávajúci činnosť podľa osobitných predpisov). 

Tieto požiadavky sú predkladanou novelou zákona naplnené a práve daňový bonus ich podporuje.  

III.	Vyjadrenie finančného vplyvu na štátny rozpočet

Týmto návrhom zákona, ktorým sa mení a dopĺňa zákon o dani z príjmov, sa zakladá zvýšený nárok na štátny rozpočet, avšak zvýšenie daňového bonusu nebude mať dopad na deficit verejných financií, nakoľko pri tvorbe rozpočtu verejnej správy na roky 2005 – 2007 sa už uvažovalo s navrhovanou zmenou.  

IV. Osobitná časť:

K Čl. I

K bodu 1
	V nadväznosti na úpravy Ministerstva práce, sociálnych vecí a rodiny SR, ktoré zvyšuje sumy životného minima a minimálnej mzdy, navrhuje sa zvýšiť aj daňový bonus na vyživované dieťa zo sumy 4 800 ročne (mesačne 400 Sk) na sumu 5 400 ročne, t.j. 450 Sk mesačne na každé dieťa, ktoré sa považuje za vyživované.

K bodu 2
	Vzhľadom na to, že k zvýšeniu sumy daňového bonusu prichádza v priebehu roka 2005, je nevyhnutné upraviť výšku daňového bonusu za jednotlivé kalendárne mesiace, pretože zamestnávatelia daňový bonus priznávajú mesačne, t.j. za september až december 2005 už zamestnávatelia budú priznávať daňový bonus mesačne v sume 450 Sk, kým za mesiace do nadobudnutia účinnosti predkladanej novely je suma daňového bonusu v kalendárnom mesiaci 400 Sk. V záujme zachovania daňovej spravodlivosti a rovnosti sa takýto postup uplatní nielen u zamestnanca (príjmy podľa § 5 zákona), ale aj u daňovníka s príjmami z podnikania, z inej samostatnej zárobkovej činnosti a z prenájmu (§ 6 zákona).  Znamená to, že v roku 2005 sa v úhrne uplatní daňový bonus v sume 5000 Sk. 

K Čl. II

	Účinnosť tohto zákona sa navrhuje od 1. septembra 2005.